**10 spørsmål og svar om Stad sjøredningsklubb**

 **Hva og hvem er vi?**

Stad sjøredningsklubb (SRK) er en frivillig medlemsorganisasjon med fokus på barn og unges sikkerhet i vannet. Klubben har utelukkende ideelle formål og arbeider ikke kommersielt. Vi startet opp våren 2020 og er i en tidlig fase i utvikling av klubben. Styret består i 2021 av Aina E. Skogseid (leder), Olav Gloppestad, Henriette Holter, Halvor Sætre, Torkild Strandvik, Julie Ervik, Jake Crumbleholme og Grant Rutter.

1. **Hva er klubbens formål?**

Klubbens motto er «Trygg i sjøen». Vi arbeider vi for å fremme trygg aktivitet i sjøen og strandsonen på Stadlandet. Målet er å skape større kunnskap om hvordan man kan holde seg trygg og unngå ulykker når man ferdes langs strendene og i bølgene. Klubben bygger på erfaringer fra etablerte sjøredningsklubber i bl.a. Australia og Storbritannia, hvor surfing og lignende sporter lenge har vært en viktig friluftsaktivitet og næringsvei, men innsatsen er tilpasset norske forhold.

1. **Hvorfor er det viktig?**

Aktiviteter som surfing, padling, svømming osv. er morsomt, spennende og sunt, men også forbundet med en viss risiko og farer man må være klar over. På grunn av surfingens økende popularitet er det mange flere som oppholder seg i bølgene, ofte uten inngående kunnskap. Dette skaper mye glede, men øker også faren for ulykker. Derfor ønsker vi særlig å lære bygdas barn, ungdom og deres foreldre, men også tilreisende, hvordan de kan være trygge i vannet og ta vare på hverandre.

1. **Hvem kan bli medlem i SRK?**

SRK har røtter i surfemiljøet på Stad, men er en klubb for alle. Vi ønsker alle som ønsker det velkommen som medlem. Hovedmålgruppen er bygdas barn og unge, men vi ønsker også å utvikle tilbud som når ut bredere. Som medlem er du med på å støtte opp om klubbens aktiviteter. Medlemmer kan også stille som medlemmer av styret.

1. **Hva gjør vi?**

SRK gir informasjon om hvordan man bør opptre for å være trygg i sjøen, hvordan man tar vare på hverandre, og hvordan man kan kjenne igjen og unngå utgående strømmer. Skulle uhellet være ute er det viktig å vite hva man skal gjøre. Vi organiserer derfor kurs både for barn, unge og foreldre.

1. **Hva har vi gjort så langt?**
* Etablert en organisasjon registrert i [frivillighetsregisteret](https://data.brreg.no/enhetsregisteret/oppslag/enheter/924212004) og opprettet en facebookside (<https://www.facebook.com/stadsrk>) og nettside ([www.stadsrk.no](http://www.stadsrk.no)) som informasjonskanaler.
* Begynt arbeidet med å etablere egnede lokaler i Hoddevik og skaffe utsyr, slik at vi kan drive kursaktiviteter, lagre utstyret og etter hvert ha et sted hvor våre medlemmer kan møtes.
* Øvet på sjøredning med vannscootere.
* Drevet bevisstgjøring om trygghet i sjøen, bl.a. ved å sette opp skilt om hvordan man kan håndtere utadgående strømmer langs strendene (og skilt med kjøreregler for surfing - «surf code» er på vei).
* Engasjert oss for å informere om og sikre vraket av Emsland i Ervika, ikke minst om de farlige restene av skroget som ligger under vannlinjen.
* Og aller viktigst: Vi har gjennomført kurs for barn og ungdom i surfesikkerhet i Hoddevik («Kids Club») gjennom to sesonger. Ved å lære opp barn og ungdom håper vi å bidra til varige endringer.
1. **Hva vil vi gjøre mer av?**

Vi håper å kunne utvide kursvirksomheten etter hvert som både lokaler, administrasjon, utstyr og kapasitet gradvis kommer på plass. Vi ønsker å etablere et samlingssted for klubben. På sikt er drømmen å få på plass en lokal livredningstjeneste som kan samarbeide med redningstjenestene, gi råd og hjelpe folk som har problemer i bølgene.

1. **Hvem har gitt oss penger og annen støtte?**

Vi er så heldige at vi har mottatt støtte fra følgende organisasjoner og ordninger:

* Agenda Vestlandet 750.000,- (2021)
* Gjensidigestiftelsen 100.000,- (2021)
* Stad Kommune 75.000,- (2020 og 2021)

Vi har også fått inn penger gjennom en [spleis](https://www.spleis.no/project/116459/description) og overført noen gjenværende midler fra den nå nedlagte Stad surfeklubb. Vi har også fått velvillig støtte fra surfebedrifter i bygda, som har lånt oss utstyr og instruktører, fra grunneier Asgeir Hoddevik og familien, som lar oss benytte siloene og området rundt låven, og fra mange andre som har hjulpet oss i gang.

1. **Hva bruker vi pengene på?**

Støtten fra våre samarbeidspartnere gjør det mulig å bygge opp klubben vår: lokaler, utstyr og det som er nødvendig for å drive en frivillig organisasjon. Vi er opptatt av at alle innkjøp skal være vel begrunnet, og skynder oss langsom med å bygge opp vår utstyrspark.

Støtten fra [Agenda Vestlandet](https://www.agendavestlandet.no/post/om-agenda-vestlandet) er en langsiktig støtte, som har som mål å hjelpe klubben i gang med lokaler og utstyr som er nødvendig for å komme i gang. Med denne støtten har vi bl.a. gått til innkjøp av en mobil brakke, som fungerer som midlertidig lager for utstyr, og som senere vil tjene som omkledningsrom og mobil enhet ved behov. Den lokale kunstneren PJ Devilliers arbeider nå med å dekorere brakka, slik at den blir et sted barn og unge trives med å være i og rundt. Støtten fra Agenda Vestlandet har også blitt brukt til å gjøre siloene i låven i Hoddevik brukbare som lager og base for kursaktiviteter, og vi har lagt ned mange dugnadstimer for å komme på plass.

Støtten fra [Gjensidigestiftelsen](https://www.gjensidigestiftelsen.no/) og [Stad kommune](https://stad.kommune.no/nyhende/stad-sommarskule.8057.aspx) i 2021 har vært øremerket sommerskole for barn og unge, og benyttes bl.a. til kjøp av våtdrakter, sko, hansker, undervisningsbrett, redningsbrett, surfetrøyer for kursdeltakere og annet som er nødvendig for å drive kurs. Disse midlene gjorde det mulig for oss å arrangere sommerskolen i 2021, hvor over 40 barn og unge fra bygda deltok.

1. **Hvordan kan du bidra?**

Vi trenger både medlemmer og ressurspersoner som kan bidra i dag og på sikt både med administrativ støtte og som instruktører. Er du usikker på hvordan du kan støtte opp, er det bare å ta kontakt her: <https://www.stadsrk.no/kontakt-oss/>